CELEX: 
Language: mt
Date: 2022-01-26 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2019/2144 tal-Parlament Ewropew u tal-Kunsill billi jistabbilixxi regoli dettaljati dwar il-proċeduri speċifiċi tal-ittestjar u r-rekwiżiti tekniċi għall-approvazzjoni tat-tip ta’ vetturi bil-mutur fir-rigward tar-reġistratur tagħhom tad-data f’każ ta’ avveniment u għall-approvazzjoni tat-tip ta’ dawk is-sistemi bħala unitajiet tekniċi separati, u li jemenda l-Anness II ta’ dak ir-Regolament

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2019/2144 tal-Parlament Ewropew u tal-Kunsill jeżiġi li l-vetturi bil-mutur tal-kategoriji M1 u N1 ikunu mgħammra b’reġistraturi tad-data f’każ ta’ avveniment (EDR) mis-6 ta’ Lulju 2022 għal tipi ġodda ta’ vetturi u mis-7 ta’ Lulju 2024 għall-vetturi l-ġodda kollha. 
            
            
               Skont l-istudji
                  1
               , l-EDR jistgħu jipprovdu data siewja dwar l-aċċidenti li tista’ tgħin biex tittejjeb is-sikurezza tal-vetturi. L-informazzjoni dwar l-istatus tal-vettura u s-sistemi tagħha fil-waqt tal-ħabta, kif ukoll ftit qabel u wara l-ħabta, jenħtieġ li tippermetti fehim aħjar tal-kawżi u ċ-ċirkostanzi tal-aċċident u l-funzjonament tas-sistemi tas-sikurezza tal-vettura. Din l-analiżi se tgħin biex tittejjeb is-sikurezza tal-vettura u jitnaqqas l-għadd ta’ inċidenti.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Waqt it-tħejjija ta’ dan l-att, il-Kummissjoni wettqet konsultazzjonijiet xierqa mal-esperti tal-Istati Membri u l-partijiet ikkonċernati, b’laqgħat għall-iskambju ta’ fehmiet dwar l-approċċ propost fit-18 ta’ Diċembru 2020, fil-11 ta’ Frar 2021, fil-21 ta’ April 2021, fit-28 ta’ Mejju 2021, fit-30 ta’ Ġunju 2021 u fit-2 ta’ Lulju 2021. Id-dispożizzjonijiet tas-Serje ta’ emendi 01 tar-Regolament Nru 160 tan-NU, imsemmija fl-Anness ta’ dan l-Att, tħejjew mill-grupp ta’ ħidma tal-UNECE li jinvolvi l-partijiet ikkonċernati tal-UE, inkluż l-Istati Membri tal-UE, l-organizzazzjonijiet tas-sikurezza fit-toroq u r-rappreżentanti tal-industrija. 
            
            
               3.ELEMENTI ĠURIDIĊI TAL-ATT DELEGAT
            
            
               L-Att jistabbilixxi rekwiżiti tekniċi u proċeduri tal-ittestjar għall-approvazzjoni tat-tip ta’ vetturi fir-rigward tal-EDR, kif ukoll l-approvazzjoni tat-tip ta’ EDR bħala unità teknika separata (STU). Għall-approvazzjoni tat-tip ta’ tip ta’ vettura, l-Att jirreferi għad-dispożizzjonijiet tas-Serje ta’ emendi 01 tar-Regolament Nru 160 tan-NU, u jagħmel ir-rekwiżiti tiegħu applikabbli skont ir-Regolament dwar is-Sikurezza Ġenerali tal-Vetturi (GSR). Dawn ir-rekwiżiti jikkonċernaw elementi tad-data li l-EDR iridu jirrekordjaw, il-format ta’ din id-data, ir-rekwiżiti għall-ksib tad-data (inkluż dik dwar ir-reġistrazzjoni u s-sostituzzjoni tad-data, ħżin abbord u l-illokkjar ta’ ċerti rekords tad-data) u r-rekwiżiti għall-prestazzjoni tat-test tal-ħbit u l-kapaċità ta’ sopravivenza. 
            
            
               Il-katalogu tal-elementi tad-data li l-EDR iridu jirreġistraw hu inkluż fl-Anness 5 tas-Serje ta’ emendi 01 tar-Regolament Nru 160 tan-NU. Ir-rekwiżiti tekniċi kollha għandhom japplikaw mid-dati speċifikati fil-GSR, mingħajr preġudizzju għall-obbligi internazzjonali tal-UE, b’mod partikolari dawk li jirriżultaw mill-paragrafu 11 tas-Serje ta’ emendi 01 tar-Regolament Nru 160 tan-NU.   
            
            
               Minbarra r-rekwiżiti tar-Regolament Nru 160 tan-NU, l-Att jistabbilixxi rekwiżiti addizzjonali li jikkonċernaw l-irkupru tad-data, il-privatezza u s-sigurtà tad-data. 
            
            
               Meta jkun hemm approvazzjoni tat-tip ta’ EDR bħala STU, l-Att jistabbilixxi l-istess rekwiżiti tekniċi bħal dawk fir-Regolament Nru 160 tan-NU għall-ksib tad-data, l-istabbiliment ta’ ħin żero (ta’ avveniment), is-sostituzzjoni tad-data, il-ħsara fil-potenza u l-projbizzjoni tad-diżattivazzjoni. Ir-rekwiżiti l-oħra fir-Regolament Nru 160 tan-NU, kif ukoll ir-rekwiżiti addizzjonali fl-Att, għandhom jiġu ssodisfati mit-tip ta’ vettura li jitwaħħal fiha EDR tat-tip approvat bħala STU.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 26.1.2022
            
            
               li jissupplimenta r-Regolament (UE) 2019/2144 tal-Parlament Ewropew u tal-Kunsill billi jistabbilixxi regoli dettaljati dwar il-proċeduri speċifiċi tal-ittestjar u r-rekwiżiti tekniċi għall-approvazzjoni tat-tip ta’ vetturi bil-mutur fir-rigward tar-reġistratur tagħhom tad-data f’każ ta’ avveniment u għall-approvazzjoni tat-tip ta’ dawk is-sistemi bħala unitajiet tekniċi separati, u li jemenda l-Anness II ta’ dak ir-Regolament 
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/2144 tal-Parlament Ewropew u tal-Kunsill tas-27 ta’ Novembru 2019 dwar rekwiżiti tal-approvazzjoni tat-tip għall-vetturi bil-mutur u t-trejlers tagħhom, kif ukoll għas-sistemi, għall-komponenti u għall-unitajiet tekniċi separati maħsubin għat-tali vetturi, fir-rigward tas-sikurezza ġenerali tagħhom u tal-protezzjoni tal-okkupanti tal-vetturi u l-utenti vulnerabbli tat-triq, li jemenda r-Regolament (UE) 2018/858 tal-Parlament Ewropew u tal-Kunsill u li jħassar ir-Regolamenti (KE) Nru 78/2009, (KE) Nru 79/2009 u (KE) Nru 661/2009 tal-Parlament Ewropew u tal-Kunsill u tar-Regolamenti tal-Kummissjoni (KE) Nru 631/2009, (UE) Nru 406/2010, (UE) Nru 672/2010, (UE) Nru 1003/2010, (UE) Nru 1005/2010, (UE) Nru 1008/2010, (UE) Nru 1009/2010, (UE) Nru 19/2011, (UE) Nru 109/2011, (UE) Nru 458/2011, (UE) Nru 65/2012, (UE) Nru 130/2012, (UE) Nru 347/2012, (UE) Nru 351/2012, (UE) Nru 1230/2012 u (UE) 2015/166
                  2
               , u b’mod partikolari l-Artikolu 4(6) u l-Artikolu 6(6) tiegħu,
            
            
               Billi:
            
         
         
            
               (1)Ir-Regolament (UE) 2019/2144 jistabbilixxi obbligu ġenerali għall-vetturi bil-mutur li jkunu mgħammra b’ċerti sistemi avvanzati tal-vetturi. L-Anness II ta’ dak ir-Regolament jenħtieġ li jelenka r-rekwiżiti għall-approvazzjoni tat-tip ta’ vetturi bil-mutur fir-rigward tar-reġistraturi tagħhom tad-data f’każ ta’ avveniment u għall-approvazzjoni tat-tip ta’ dawk is-sistemi bħala unitajiet tekniċi separati. Jeħtieġ li dawk ir-rekwiżiti jiġu supplimentati billi jiġu stabbiliti regoli armonizzati dettaljati dwar il-proċeduri speċifiċi tal-ittestjar u r-rekwiżiti tekniċi għal tali approvazzjoni tat-tip.
            
            
               (2)Ir-rekwiżiti tekniċi u l-proċeduri tal-ittestjar stabbiliti f’dan ir-Regolament jikkonċernaw il-kategoriji tal-vetturi bil-mutur M1 u N1, f’konformità mad-dati applikabbli għar-rifjut tal-għoti tal-approvazzjoni tat-tip tal-UE rigward dawk il-kategoriji tal-vetturi bil-mutur stabbiliti fir-Regolament (UE) 2019/2144. 
            
            
               (3)F’konformità mal-Artikolu 3, il-punt (13), tar-Regolament (UE) 2019/2144, ir-reġistratur tad-data f’każ ta’ avveniment huwa sistema bl-uniku skop li jirreġistra u jaħżen parametri u informazzjoni kritiċi relatati mal-ħabta ftit qabel, waqt u eżatt wara l-ħabta bil-ħsieb li tinkiseb data dwar l-aċċident aktar preċiża u fil-fond li tippermetti lill-Istati Membri jwettqu analiżi tas-sikurezza fit-toroq u jivvalutaw l-effettività ta’ miżuri speċifiċi. 
            
            
               (4)Il-proċeduri tal-ittestjar u r-rekwiżiti tekniċi dettaljati għall-approvazzjoni tat-tip ta’ tipi ta’ vetturi fir-rigward tar-reġistraturi tad-data f’każ ta’ avveniment huma soġġetti għad-dispożizzjonijiet tar-Regolament Nru 160 tan-NU
                  3
               . Għalhekk, dak ir-Regolament tan-NU jenħtieġ li jiżdied mal-lista tar-rekwiżiti applikabbli msemmija fl-Artikoli 4(5) u 5(3) tar-Regolament (UE) 2019/2144.
            
            
               (5)Ir-Regolament Nru 160 tan-NU jinkludi r-rekwiżiti rigward l-elementi tad-data li r-reġistraturi tad-data f’każ ta’ avveniment iridu jirreġistraw, il-format ta’ dik id-data, ir-rekwiżiti tal-ksib, tar-reġistrazzjoni u tal-ħżin abbord tad-data, kif ukoll ir-rekwiżiti dwar il-prestazzjoni tat-test tal-ħbit u l-kapaċità ta’ sopravivenza.  
            
            
               (6)Ir-rekwiżiti tekniċi kollha stabbiliti fis-Serje ta’ Emendi 01 tar-Regolament Nru 160 tan-NU
                  4
                għandhom japplikaw mid-dati speċifikati fl-Anness II tar-Regolament (UE) 2019/2144, mingħajr preġudizzju għall-obbligi internazzjonali tal-Unjoni.
            
            
               (7)Sabiex jiġi żgurat li l-manifatturi tal-vetturi jieħdu l-miżuri xierqa biex jiżguraw il-protezzjoni tad-data tar-reġistratur tad-data f’każ ta’ avveniment kontra l-manipulazzjoni, u d-disponibbiltà tad-data tar-reġistratur tad-data f’każ ta’ avveniment fuq l-interfaċċa standardizzata, u biex dik id-data tkun tista’ tiġi anonimizzata, dawk ir-rekwiżiti jenħtieġ li jiġu supplimentati b’rekwiżiti addizzjonali għall-irkupru tad-data, il-privatezza u s-sigurtà tad-data. 
            
            
               (8)Biex jiġi żgurat li d-data rreġistrata mir-reġistraturi tad-data f’każ ta’ avveniment tibqa’ anonimizzata, jenħtieġ li l-manifatturi jkunu obbligati jieħdu l-miżuri xierqa biex jiġi evitat li dik id-data tiġi rrapportata jew irkuprata flimkien ma’ kwalunkwe informazzjoni relatata ma’ persuna fiżika. 
            
            
               (9)Sakemm ikunu fis-seħħ protokolli ta’ komunikazzjoni standardizzati għall-aċċess u l-irkupru tad-data f’każ ta’ avveniment, il-manifatturi tal-vetturi, permezz ta’ att delegat tal-Kummissjoni, jenħtieġ li jipprovdu informazzjoni lill-partijiet rilevanti dwar kif jaċċessaw, jirkupraw u jinterpretaw id-data fir-reġistratur tad-data f’każ ta’ avveniment.
            
            
               (10)L-istatus operazzjonali korrett tar-reġistratur tad-data f’każ ta’ avveniment, kif ukoll il-funzjonalità korretta tiegħu u l-integrità tas-software, jenħtieġ li jiġu vverifikati permezz ta’ testijiet perjodiċi tal-affidabbiltà stradali. 
            
            
               (11)It-tabella li fiha l-lista tar-rekwiżiti fl-Anness II tar-Regolament (UE) 2019/2144 ma fiha l-ebda referenza għall-atti regolatorji fir-rigward tar-reġistraturi tad-data f’każ ta’ avveniment. Għalhekk jeħtieġ li tiġi introdotta referenza għal dan ir-Regolament u r-Regolament Nru 160 tan-NU f’dak l-Anness. 
            
            
               (12)Il-lista tar-Regolamenti tan-NU msemmija fl-Artikolu 4(2) tar-Regolament (UE) 2019/2144 li tinsab fl-Anness I ta’ dak ir-Regolament, jenħtieġ li tiġi emendata biex tinkludi referenza għas-Serje ta’ emendi 01 tar-Regolament Nru 160 tan-NU.
            
            
               (13)Għalhekk jenħtieġ li r-Regolament (UE) 2019/2144 jiġi emendat skont dan.
            
            
               (14)Id-dispożizzjonijiet ta’ dan ir-Regolament huma interkonnessi mill-qrib peress li dawk id-dispożizzjonijiet jistabbilixxu regoli dwar ir-rekwiżiti tekniċi għall-approvazzjoni tat-tip ta’ vetturi bil-mutur fir-rigward tar-reġistratur tagħhom tad-data f’każ ta’ avveniment, kif ukoll għall-approvazzjoni tat-tip ta’ reġistraturi tad-data f’każ ta’ avveniment bħala unità teknika separata. B’riżultat tar-regoli stabbiliti f’dan ir-Regolament, jeħtieġ tiżdied ir-referenza għal dan ir-Regolament, ir-Regolament Nru 160 tan-NU u s-Serje ta’ emendi 01 tar-Regolament Nru 160 tan-NU fl-Anness II tar-Regolament (UE) 2019/2144. Għalhekk, jixraq li dawk id-dispożizzjonijiet jiġu stabbiliti f’Regolament Delegat wieħed.
            
            
               (15)Peress li r-rekwiżiti tar-Regolament (UE) 2019/2144 fir-rigward tar-reġistraturi tad-data f’każ ta’ avveniment għall-vetturi tal-kategoriji M1 u N1 jeħtieġ japplikaw mis-6 ta’ Lulju 2022, dan ir-Regolament jenħtieġ li japplika mill-istess data. 
            
            
               ADOTTAT DAN IR-REGOLAMENT:
            
            
               Artikolu 1
            
            
               Kamp ta’ applikazzjoni 
            
            
               Dan ir-Regolament għandu japplika għall-kategoriji tal-vetturi M1 u N1, kif definit fl-Artikolu 4 tar-Regolament (UE) 2018/858 tal-Parlament Ewropew u tal-Kunsill
                  5
               .
            
            
               Artikolu 2
            
         
         
            
               Rekwiżiti tekniċi applikabbli 
            
            
               1.Is-sistema tar-reġistratur tad-data f’każ ta’ avveniment għandha tikkonforma mar-rekwiżiti tekniċi stabbiliti:
            
            
               (a)fir-Regolament Nru 160 tan-NU; u
            
            
               (b)fl-Artikoli 3, 4 u 5 ta’ dan ir-Regolament.
            
            
               2.Approvazzjoni tat-tip tal-unità teknika separata bħala reġistratur tad-data f’każ ta’ avveniment għandha tkun soġġetta għall-unità teknika separata li tikkonforma mal-istess rekwiżiti bħal dawk stabbiliti fil-paragrafi 5.3 (il-paragrafu introduttorju),  5.3.3, 5.3.4, 5.3.5 u 5.5 tar-Regolament Nru 160 tan-NU. 
            
            
               3.Meta vettura bil-mutur jitwaħħlilha reġistratur tad-data f’każ ta’ avveniment tat-tip appprovat bħala unità teknika separata, il-vettura u r-reġistratur tad-data f’każ ta’ avveniment tagħha għandhom jikkonformaw mar-rekwiżiti tekniċi msemmija fil-paragrafu 1 ta’ dan l-Artikolu. Madankollu, fir-rigward tal-paragrafu 5 tar-Regolament Nru 160 tan-NU, huma għandhom jikkonformaw mar-rekwiżiti stabbiliti fil-paragrafi 5.1, 5.2, 5.3.1, 5.3.2, u 5.4 ta’ dak ir-Regolament.
            
            
               Artikolu 3
            
            
               Sigurtà tad-data 
            
            
               1.Id-data relatata mal-ħabta li jirreġistra u jaħżen ir-reġistratur tad-data f’każ ta’ avveniment, għandha tiġi protetta kontra l-manipulazzjoni billi tikkonforma mar-rekwiżiti tekniċi rilevanti u d-dispożizzjonijiet tranżizzjonali tar-Regolament Nru 155 tan-NU
                  6
               , is-serje oriġinali jew kwalunkwe serje ta’ emendi sussegwenti tiegħu. 
            
            
               2.L-aġġornamenti tas-software mwettqa fuq ir-reġistratur tad-data f’każ ta’ avveniment għandhom jiġu protetti biex b’mod raġonevoli jiġi evitat li jiġu kompromessi u b’mod raġonevoli jiġu evitati l-aġġornamenti invalidi. 
            
            
               Artikolu 4
            
            
               Irkupru tad-data
            
            
               1.Id-data relatata mal-ħabta rreġistrata mir-reġistraturi tad-data f’każ ta’ avveniment, għandha tkun disponibbli għall-irkupru permezz ta’ port serjali tad-data fuq il-konnettur standardizzat li jillinkja d-data, imsemmi fil-punt 2.9 tal-Anness X tar-Regolament (UE) 2018/858. Meta l-port serjali tad-data ma jibqax jiffunzjona wara ħabta, id-data għandha tkun tista’ tinkiseb permezz ta’ konnessjoni diretta mar-reġistratur tad-data f’każ ta’ avveniment.
            
            
               2.Il-manifattur tal-vettura għandu jipprovdi l-informazzjoni dwar kif tista’ tiġi aċċessata, miksuba u interpretata d-data f’każ ta’ avveniment, lill-awtorità tal-approvazzjoni tat-tip, u fuq talba ta’ awtorità tal-approvazzjoni tat-tip, lil kwalunkwe manifattur tal-komponenti, l-għodod dijanjostiċi jew it-tagħmir tat-testijiet jew min isewwihom. 
            
            
               3.Il-vetturi u r-reġistraturi tagħhom tad-data f’każ ta’ avveniment, għandhom jitfasslu b’tali mod li jippermettu li għodda tal-irkupru tad-data tipproduċi rapporti tal-avvenimenti li jkollhom l-elementi tad-data li ġejjin:
            
            
               (a)kull wieħed mill-elementi tad-data obbligatorji, kif meħtieġ skont ir-Regolament Nru 160 tan-NU;
            
            
               (b)it-tip ta’ vettura, il-varjant u l-verżjoni preċiżi (inkluż is-sistemi attivi tas-sikurezza u tal-evitar tal-aċċidenti mwaħħla) tal-vettura li għandha r-reġistratur tad-data f’każ ta’ avveniment.
            
            
               Id-data msemmija fil-punt (b) hawn fuq, għandha tkun disponibbli wkoll meta jitlesta t-test tal-ħbit imsemmija fil-paragrafu 5.4.3 tar-Regolament Nru 160 tan-NU.
            
            
               4.Id-data rreġistrata mir-reġistratur tad-data f’każ ta’ avveniment, ma għandhiex tkun disponibbli għall-irkupru fuq interfaċċi aċċessibbli mingħajr il-ħtieġa li tinfetaħ il-vettura jew li jintużaw għodod, jew fuq interfaċċi tal-vetturi għall-konnessjonijiet mingħajr fili. 
            
            
               5.Id-data tar-reġistratur tad-data f’każ ta’ avveniment li tkun disponibbli skont il-paragrafu 1: 
            
         
         
            
               (a)għandha tkun disponibbli f’format li jinqara mill-magni;
            
            
               (b)ma għandha tinkludi ebda informazzjoni li tippermetti dik id-data tiġi relatata ma’ persuna fiżika, jew tkun disponibbli ma’ din l-infomazzjoni.
            
            
               Artikolu 5
            
            
               Dispożizzjonijiet għal ittestjar tal-affidabbiltà stradali
            
            
               Għall-finijiet tat-testijiet tal-affidabbiltà stradali tal-vetturi, għandu jkun possibbli li jiġu vverifikati l-karatteristiċi li ġejjin tas-sistema tar-reġistraturi tad-data f’każ ta’ avveniment:
            
            
               (1)l-istatus operattiv korrett tagħha, permezz ta’osservazzjoni viżibbli tal-istatus tas-sinjal ta’ twissija ta’ ħsara wara l-attivazzjoni tal-iswiċċ ta’ kontroll prinċipali tal-vettura u kwalunkwe kontroll tal-bozza. Meta s-sinjal ta’ twissija ta’ falliment jintwera fi spazju komuni (iż-żona li fuqha jistgħu jintwerew żewġ funzjonijiet/simboli ta’ informazzjoni jew aktar, iżda mhux fl-istess ħin), l-ewwel irid jiġi vverifikat li l-ispazju komuni huwa funzjonali qabel il-verifika tal-istatus tas-sinjal ta’ twissija ta’ falliment;
            
            
               (2)il-funzjonalità korretta tagħha u l-integrità tas-software, bl-użu ta’ interfaċċa elettronika tal-vetturi, bħal dik stabbilita fit-Taqsima I, il-punt (14) tal-Anness III tad-Direttiva 2014/45/UE tal-Parlament Ewropew u tal-Kunsill
                  7
               , fejn il-karatteristiċi tekniċi tal-vettura jippermettu dan u d-data meħtieġa tkun disponibbli. Il-manifatturi għandhom jiżguraw li l-informazzjoni teknika tkun disponibbli għall-użu tal-interfaċċa elettronika tal-vettura f’konformità mal-Artikolu 6 tar-Regolament ta’ Implimentazzjoni tal-Kummissjoni (UE) 2019/621
                  8
               . 
            
            
               Artikolu 6
            
            
               Dispożizzjonijiet temporanji dwar l-approvazzjonijiet skont ir-Regolament Nru 160 tan-NU
            
            
               1.B’effett mis-6 ta’ Lulju 2022, għal raġunijiet relatati mar-reġistraturi tad-data f’każ ta’ avveniment, l-awtoritajiet nazzjonali għandhom jirrifjutaw li jagħtu approvazzjoni tat-tip tal-UE jew approvazzjoni tat-tip nazzjonali fir-rigward ta’ tipi ġodda ta’ vetturi li ma jikkonformawx ma’ dan ir-Regolament u mar-rekwiżiti tekniċi tas-Serje ta’ emendi 01 tar-Regolament Nru 160 tan-NU. Madankollu, l-awtoritajiet nazzjonali għandhom jaċċettaw l-approvazzjonijiet f’konformità mar-Regolament Nru 160 tan-NU mogħtija barra l-UE bħala alternattiva għal approvazzjoni f’konformità mas-Serje ta’ emendi 01 tar-Regolament Nru 160 tan-NU, għall-finijiet tal-għoti ta’ approvazzjoni tal-UE f’konformità ma’ dan ir-Regolament sal-1 ta’ Lulju 2024.
            
            
               2.B’effett mis-6 ta’ Lulju 2024, għal raġunijiet relatati mar-reġistraturi tad-data f’każ ta’ avveniment, l-awtoritajiet nazzjonali għandhom jipprojbixxu r-reġistrazzjoni, il-bejgħ u d-dħul fis-servizz ta’ vetturi ġodda meta tali vetturi ma jikkonformawx ma’ dan ir-Regolamenti u mar-rekwiżiti tekniċi tas-Serje ta’ emendi 01 tar-Regolament Nru 160 tan-NU, peress li ċ-ċertifikati ta’ konformità tat-tali vetturi mhux se jibqgħu validi. Madankollu, l-awtoritajiet nazzjonali għandhom jaċċettaw l-approvazzjonijiet f’konformità mar-Regolament Nru 160 tan-NU, mogħtija barra l-UE bħala alternattiva għal approvazzjoni f’konformità mas-Serje ta’ emendi 01 tar-Regolament Nru 160 tan-NU għall-finijiet tar-reġistrazzjoni, il-bejgħ u d-dħul fis-servizz tat-tali vetturi f’konformità mal-Artikoli 48, 49 u 50 tar-Regolament (UE) 2018/858 sal-1 ta’ Lulju 2026.
            
            
               Artikolu 7
            
            
               Emendi tar-Regolament (UE) 2019/2144
            
            
            
               L-Annessi I u II tar-Regolament (UE) 2019/2144 huma emendati f’konformità mal-Anness ta’ dan ir-Regolament.
            
            
               Artikolu 8
            
            
               Dħul fis-seħħ u data ta’ applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mis-6 ta’ Lulju 2022.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 26.1.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        Eż. Study on the benefits resulting from the installation of Event Data Recorders, Final Report, David Hynd and Mike McCarthy, 2014; 
                  https://ec.europa.eu/transport/sites/default/files/docs/study_edr_2014.pdf
                   ;  Vehicle Event Recording based on Intelligent Crash  Assessment VERONICA – II, 2009, 
                  https://ec.europa.eu/transport/road_safety/sites/default/files/pdf/projects_sources/veronica2_final_report.pdf
                   
               
               
                  
                     (2)
                  
                        ĠU L 325, 16.12.2019, p. 1.
               
               
                  
                     (3)
                  
                        Ir-Regolament Nru 160 tan-NU — Dispożizzjonijiet uniformi li jikkonċernaw l-approvazzjoni tal-vetturi bil-mutur fir-rigward tar-Reġistratur tad-Data f’każ ta’ Avveniment (ĠU L 221, 21.6.2021, p. 15); Ir-Regolament Nru 160 tan-NU - Dispożizzjonijiet uniformi li jikkonċernaw l-approvazzjoni tal-vetturi bil-mutur fir-rigward tar-Reġistratur tad-Data f’każ ta’ Event [2021/1215] Serje ta’ emendi 01 (ĠU L 265, 26.7.2021, p. 3).
               
               
                  
                     (4)
                  
                        Ir-Regolament Nru 160 tan-NU – Dispożizzjonijiet uniformi li jikkonċernaw l-approvazzjoni tal-vetturi bil-mutur fir-rigward tar-Reġistratur tad-Data f’każ ta’ Event [2021/1215] Serje ta’ emendi 01 (ĠU L 265, 26.7.2021, p. 3).
               
               
                  
                     (5)
                  
                        Ir-Regolament (UE) 2018/858 tal-Parlament Ewropew u tal-Kunsill tat-30 ta’ Mejju 2018 dwar l-approvazzjoni u s-sorveljanza tas-suq ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE (ĠU L 151, 14.6.2018, p. 1).
               
               
                  
                     (6)
                  
                        Ir-Regolament Nru 155 tan-NU — Dispożizzjonijiet uniformi dwar l-approvazzjoni ta’ vetturi fir-rigward taċ-ċibersigurtà u s-sistema tal-ġestjoni taċ-ċibersigurtà [2021/387] (ĠU L 82, 9.3.2021, p. 30).
               
               
                  
                     (7)
                  
                        Id-Direttiva 2014/45/UE tal-Parlament Ewropew u tal-Kunsill tat-3 ta’ April 2014 dwar testijiet perjodiċi tal-affidabbiltà stradali għal vetturi bil-mutur u t-trejlers tagħhom u li tħassar id-Direttiva 2009/40/KE (ĠU L 127, 29.4.2014, p. 51).
               
               
                  
                     (8)
                  
                        Ir-Regolament ta’ Implimentazzjoni tal-Kummissjoni (UE) 2019/621 tas-17 ta’ April 2019 dwar l-informazzjoni teknika meħtieġa għall-ittestjar tal-affidabbiltà stradali tal-oġġetti li jridu jiġu ttestjati, dwar l-użu tal-metodi ta’ ttestjar rakkomandati, u li jistabbilixxi regoli dettaljati dwar il-format tad-data u l-proċeduri għall-aċċess għall-informazzjoni teknika rilevanti (ĠU L 108, 23.4.2019, p. 5).
               
            
      
    ---documentbreak--- 
      
         
         
            
               ANNESS
            
            
               Emendi tar-Regolament (UE) 2019/2144
            
            
            
               L-Anness I tar-Regolament (UE) 2019/2144 huwa emendat kif ġej:
            
            
                     
                        “160
                     
                  
                  
                     
                        Reġistratur tad-data f’każ ta’ avveniment (EDR)
                     
                  
                  
                     
                        Serje ta’ emendi 01
                     
                  
                  
                     
                        ĠU L 265, 26.7.2021, p. 3
                     
                     
                  
                  
                     
                        M1, N1”.
                     
                  
               
               Fl-Anness II, il-Parti E, ir-ringiela għar-rekwiżit E5 hija sostitwita b’dan li ġej:
            
            
                     
                        “Suġġett
                     
                  
                  
                     
                        
                           Atti regolatorji
                        
                     
                  
                  
                     
                        Dispożizzjonijiet tekniċi speċifiċi addizzjonali
                     
                  
                  
                     
                        M1
                     
                  
                  
                     
                        M2
                     
                  
                  
                     
                        M3
                     
                  
                  
                     
                        N1
                     
                  
                  
                     
                        N2
                     
                  
                  
                     
                        N3
                     
                  
                  
                     
                        O1
                     
                  
                  
                     
                        O2
                     
                  
                  
                     
                        O3
                     
                  
                  
                     
                        O4
                     
                  
                  
                     
                        STU
                     
                  
                  
                     
                        Komponent
                     
                  
               
                     
                        “E5 Reġistratur tad-data f’każ ta’ avveniment
                     
                  
                  
                     
                        Ir-Regolament Delegat tal-Kummissjoni (UE) 2021/[Uffiċċju tal-Pubblikazzjonijiet jekk jogħġobkom daħħlu n-numru ta’ dan l-att emendatorju u li jissupplimenta](*)
                     
                     
                        Regolament Nru 160 tan-NU
                     
                     
                  
                  
                     
                  
                  
                     
                        B
                     
                  
                  
                     
                        D
                     
                  
                  
                     
                        D
                     
                  
                  
                     
                        B
                     
                  
                  
                     
                        D
                     
                  
                  
                     
                        D
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                        B
                     
                  
                  
                     
                  
               
               ______________________________
            
            
               (*) Ir-Regolament Delegat tal-Kummissjoni (UE) 2021/[Uffiċċju tal-Pubblikazzjonijiet: jekk jogħġobkom daħħlu n-numru, it-titolu sħiħ u r-referenza tal-ĠU]”